นายกรัฐมนตรี รับชมการฝึกป้องกันและบรรเทาสาธารณภัย โดยขอให้ทุกคนร่วมมือกัน หากเกิดภัยพิบัติขึ้น
นายกรัฐมนตรี รับชมการฝึกป้องกันและบรรเทาสาธารณภัย โดยขอให้ทุกคนร่วมมือกัน หากเกิดภัยพิบัติขึ้น พร้อมระบุ แผ่นดิน-การปกครองไทย แบ่งแยกไม่ได้ รัฐบาลของปวงชนชาวไทย         พล.อ.ประยุทธ์ จันทร์โอชา นายกรัฐมนตรี ตรวจเยี่ยมการฝึกการป้องกันและบรรเทาสาธารณภัยแบบบูรณาการ พ.ศ. 2562 และตรวจเยี่ยมศูนย์จิตอาสาสนับสนุนการบรรเทาสาธารณภัย ศูนย์พักพิงรองรับผู้อพยพ และโรงพยาบาลสนาม ที่ท่าเทียบเรือน้ำลึกภูเก็ต อ่าวมะขาม อำเภอเมือง จังหวัดภูเก็ต วานนี้(8 ก.ค.) โดยกล่าวว่า การป้องกันบรรเทาสาธารณภัย ถือเป็นการร่วมมือกันของทุกภาคส่วน เพื่อบรรเทาความทุกข์ของประชาชน เพราะเมื่อใดที่ประชาชนมีความทุกข์ก็ถือเป็นความทุกข์ของเราด้วย ดังนั้น หน้าที่ของเรา คือ ทำให้ประชาชนมีความสุข ปลอดภัย ให้ประเทศไทยเป็นหนึ่งเดียว ไม่มีใครแบ่งแยกได้ ทั้งเรื่องของดินแดนและการปกครอง         โอกาสนี้ นายกรัฐมนตรี ยังได้กล่าวให้โอวาทกับเจ้าหน้าที่ที่เข้าร่วมการฝึกครั้งนี้ ว่า ขอให้กำลังใจเจ้าหน้าที่ทุกคน ให้ปฎิบัติหน้าที่ช่วยเหลือประชาชนอย่างดีที่สุด เมื่อเกิดเหตุการณ์ขึ้นมา จะต้องสร้างขวัญกำลังใจให้แก่ประชาชน และเตรียมพร้อมรับมือเหตุการณ์ต่างๆ ซึ่งทุกคนควรมีส่วนร่วมในการการช่วยเหลือประชาชน โดยให้ถือเป็นหน้าที่ของคนไทยทุกคน ซึ่งไม่จำเป็นต้องรอให้มีการสั่งการ เมื่อเป็นเช่นนั้นก็จะเกิดความภาคภูมิใจ ว่าเราได้ช่วยเหลือผู้อื่น เชื่อว่าไม่มีใครอยากให้เหตุการณ์ต่างๆเกิดขึ้น แต่ทางออก คือ การป้องกัน พร้อมยืนยันว่า รัฐบาลทำเพื่อทุกคน เพราะถือเป็นรัฐบาลของคนไทยทั้งประเทศ         จากนั้นนายกรัฐมนตรี ตรวจเยี่ยมโครงการพัฒนาท่าเทียบเรือน้ำลึกภูเก็ต อ่าวมะขาม จังหวัดภูเก็ต โดยมีนายประดิษฐ์ ภัทรประสิทธิ์ ผู้บริหารพื้นที่ท่าเรือน้ำลึก ในฐานะผู้ได้รับสัมปทานในการบริหารพื้นที่ 30 ปี มาให้การต้อนรับ โดย นายกรัฐมนตรี ได้สั่งการให้กรมเจ้าท่า ที่เป็นผู้รับผิดชอบ ดำเนินการแก้ปัญหาอย่างเร่งด่วน โดยให้ไปหารือกับภาคเอกชนดำเนินการ ศึกษาความเป็นไปได้รวมถึงงบประมาณที่ต้องใช้ในการปรับปรุงท่าเรือน้ำลึกภูเก็ต ซึ่งเบื้องต้นให้แก้ปัญหาเรื่องหลักจอดเรือกันคลื่นมรสุม บริเวณเกาะตะเภาใหญ่ ให้กับเรือสำราญขนาดใหญ่จอดเป็นการชั่วคราวไปก่อน